
JUSTIFICARE SUCCINTĂ
Contextul propunerii
Uniunea Europeană este implicată activ în problema conservării și a utilizării durabile a biodiversității marine în afara jurisdicției naționale prin intermediul Acordului în temeiul Convenției Națiunilor Unite privind dreptul mării (UNCLOS), cunoscut sub denumirea de „Acordul BBNJ”.
Inițiativa datează din 2004, iar în perioada 2016-2023, UE, autorizată de Consiliu, a desfășurat negocieri care s-au încheiat prin adoptarea Acordului BBNJ la 19 iunie 2023. UE a semnat acest acord esențial la 20 septembrie 2023.
Acordul BBNJ se axează pe conservarea și utilizarea durabilă a biodiversității marine în aproape două treimi din oceanele lumii, contribuind astfel la un mediu marin mai sănătos și la menținerea profitabilității pe termen lung a sectorului pescuitului. Acordul vizează resursele genetice marine, distribuirea beneficiilor, instrumentele de gestionare bazate pe zonă, evaluările impactului asupra mediului și consolidarea capacităților.
Fiind cel de-al treilea acord de punere în aplicare în temeiul UNCLOS pentru UE, acest acord modernizează UNCLOS pentru a o alinia la evoluțiile din domeniul biodiversității marine de după 1982. Acordul sprijină Agenda 2030 pentru dezvoltare durabilă a ONU, în special obiectivul 14, și contribuie la obiectivul Cadrului mondial pentru biodiversitate de a conserva 30 % din terenurile și oceanele lumii până în 2030. În plus, contribuie la punerea în aplicare a CCONUSC și a Acordului de la Paris, punând accentul pe sinergie în răspunsul la provocările de la nivel mondial.
Conținutul propunerii
Acordul BBNJ răspunde dificultăților pe care le implică aproximativ două treimi din oceanele lumii, care sunt deținute în mod colectiv, dar nu sunt ale niciunei entități individuale. Acest bun comun mondial este conservat prin măsuri obligatorii și voluntare, axate pe o mai bună cooperare și coordonare între părțile interesate. Acordul urmărește să combată pierderea diversității biologice, degradarea ecosistemelor și impactul schimbărilor climatice asupra ecosistemelor marine în zonele din afara jurisdicției naționale, acoperind aspecte precum încălzirea, dezoxigenarea oceanelor, acidificarea, poluarea (inclusiv poluarea cu materiale plastice) și utilizarea nesustenabilă.
În continuare, acordul BBNJ pune accentul pe progresele cercetării științifice la nivel mondial, asigurând compatibilitatea cu responsabilitățile existente ale părților interesate și urmărind combaterea inegalităților, în special pentru țările în curs de dezvoltare. Încearcă să intensifice colaborarea dintre organizațiile maritime regionale și organizațiile regionale de gestionare a pescuitului.
Acordul BBNJ vizează alinierea UNCLOS la problemele contemporane și promovarea practicilor sustenabile la nivel mondial.
Poziția raportorului
Raportorul apreciază măsurile oportune și eficace convenite la cea de-a cincea sesiune a Conferinței interguvernamentale. El este de părere că instrumentul internațional obligatoriu din punct de vedere juridic reprezintă un pas înainte crucial în răspunsul la dificultățile complexe cu care se confruntă ecosistemele marine la scară mondială. Un mediu marin sănătos, cu stocuri de pește sănătoase și o biodiversitate bogată, este esențial pentru a asigura un viitor prosper pentru comunitățile pescărești.
Raportorul salută transpunerea rapidă a obligațiilor generale convenite prevăzute în acord, asigurându-se punerea în aplicare eficace a măsurilor care promovează coerența și coordonarea, fără a submina instrumentele și cadrele existente sau activitatea organismelor mondiale, regionale, subregionale și sectoriale. Acest angajament de aliniere și colaborare este esențial pentru succesul acordului și pentru obiectivul său general de conservare și utilizare durabilă a biodiversității marine în afara jurisdicției naționale.
În concluzie, raportorul sprijină acordul în temeiul UNCLOS și susține adoptarea sa rapidă, accentuând importanța eforturilor de cooperare pentru protejarea sănătății și a rezilienței ecosistemelor marine în zonele din afara jurisdicției naționale.

******
Comisia pentru pescuit invită Comisia pentru mediu, sănătate publică și siguranță alimentară, care este comisie competentă, să recomande aprobarea propunerii de decizie a Consiliului de încheiere, în numele Uniunii Europene, a Acordului în temeiul Convenției Națiunilor Unite privind dreptul mării referitor la conservarea și utilizarea durabilă a biodiversității marine în zonele din afara jurisdicției naționale (BBNJ).

